b'\n_START_ARTICLE_\nDiana Koloini\n_START_SECTION_\n\xc5\xbdivljenje\n_START_PARAGRAPH_\nDiana Koloini, slovenska dramaturginja, umetni\xc5\xa1ka direktorica in esejistka, se je rodila 18. novembra 1962 v Postojni. Otro\xc5\xa1ka leta je pre\xc5\xbeivela v Vipavskem Kri\xc5\xbeu pri Ajdov\xc5\xa1\xc4\x8dini. Z maturo je zaklju\xc4\x8dila gimnazijo v Ajdov\xc5\xa1\xc4\x8dini. Na Akademiji za gledali\xc5\xa1\xc4\x8de, radio, film in televizijo (AGRFT) je \xc5\xa1tudirala dramaturgijo. \xc5\xa0tudij je zaklju\xc4\x8dila leta 1989 z diplomsko nalogo Mit Don Juana v evropski dramatiki pod mentorstvom prof. dr. Andreja Inkreta. \xc5\xa0tudij je nadaljevala na Oddelku za sociologijo kulture na Filozofski fakulteti Univerze v Ljubljani, kjer je magistrirala leta 2002. Naslov njene magistrske naloge je bil Ideolo\xc5\xa1ki aspekti ponavljanja stalne zgodbe v dramatiki, pripravila jo je pod mentorstvom prof. dr. Rastka Mo\xc4\x8dnika.\n_START_SECTION_\nDelo\n_START_PARAGRAPH_\nOd leta 1987 do 1994 je bila kot dramaturginja zaposlena v Primorskem dramskem gledali\xc5\xa1\xc4\x8du Nova Gorica, od 1994 do 2009 v\xc2\xa0SNG Drama Ljubljana. V tem \xc4\x8dasu je kot gostujo\xc4\x8da dramaturginja delala tudi v drugih slovenskih gledali\xc5\xa1\xc4\x8dih. Od leta 2010 do 2012 je bila vodja gledali\xc5\xa1kega in sodobnoplesnega programa v Cankarjevem domu v Ljubljani. Od leta 2012 do 2014 je v Slovenskem stalnem gledali\xc5\xa1\xc4\x8du Trst delala kot umetni\xc5\xa1ka koordinatorka. V letih 2012 in 2013 je bila  predsednica \xc5\xbeirije za podelitev\xc2\xa0najbolj\xc5\xa1ega slovenskega dramskega besedila, nagrade Slavka Gruma. 1. maja 2015 je postala umetni\xc5\xa1ka direktorica Slovenskega narodnega gledali\xc5\xa1\xc4\x8da Drama Maribor, na tem mestu je bila do septembra 2018. 1. septembra 2018 jo je nasledil Aleksandar Popovski.\n_START_SECTION_\nKnjiga in \xc4\x8dlanki\n_START_PARAGRAPH_\nLeta 2000 je iz\xc5\xa1la njena knjiga z naslovom Zapeljevanje, iluzija, ljubezen\xc2\xa0: eseji o dramah in gledali\xc5\xa1\xc4\x8du, ki jo je izdalo Literarno-umetni\xc5\xa1ko dru\xc5\xa1tvo Literatura. Pi\xc5\xa1e \xc4\x8dlanke, razprave in razli\xc4\x8dne zapise, ki so objavljeni v \xc4\x8dasopisih, revijah in gledali\xc5\xa1kih listih.  _NEWLINE_Kritike knjige_NEWLINE_\xc2\xbbDiana Koloini se problemov loteva \xc5\xa1iroko in se ne izogiba ugotovitvam s katerega koli podro\xc4\x8dja humanistike; izhodi\xc5\xa1\xc4\x8de je predvsem iz tradicije nabrano gradivo in njegova kasnej\xc5\xa1a branja, pri \xc4\x8demer pre\xc4\x8de\xc5\xa1e in preseje variacije v dolo\xc4\x8denem zgodovinskem obdobju, na primer v francoski predrevolucijski dramatiki, skozi sito vsega tistega, kar je o tem takrat pa do danes izrekla teorija, tudi o obgledali\xc5\xa1kih fenomenih, npr. kako so se zrcalili gledali\xc5\xa1\xc4\x8de in takratno mi\xc5\xa1ljenje, konvencije in ostale umetnostne panoge.\xc2\xab_NEWLINE_\xc2\xbbZbranih deset besedil reflektira po eni strani eminentno dramsko temo ljubezen, po drugi\xc2\xa0\xc2\xbbgledali\xc5\xa1ko najprivla\xc4\x8dnej\xc5\xa1i motiv\xc2\xab\xc2\xa0zapeljevanja, nad vsem tem pa rezonira o \xc4\x8dlovekovi odvisnosti od besede in o prepletenosti gledali\xc5\xa1\xc4\x8da in sveta. /\xe2\x80\xa6/ Modus te pisave ni poljudnost, ampak artikulirana esejisti\xc4\x8dnost, ki se osredoto\xc4\x8da na objektivno in ekumensko razlago na vi\xc5\xa1ji ravni, za subjektivna lepore\xc4\x8dja ne izgublja besed in je primerna tudi za \xc5\xa1tudijske namene. Slog razprave je bli\xc5\xbenji znanosti kot interpretaciji in v svojem tekstu ni nikoli dogmati\xc4\x8den, v posameznih sodbah le trezno skepti\xc4\x8den. Koloinijeva zapisuje svoje ugotovitve po principu fuge, vrti se v okviru istih spoznanj, ki jih prepleta z referen\xc4\x8dno mislijo tujih komentatorjev in filozofov.\xc2\xab_NEWLINE_\xc2\xbbPisanje Diane Koloini mo\xc4\x8dno zaznamuje njena prakti\xc4\x8dna gledali\xc5\xa1ka izku\xc5\xa1nja. Pri ve\xc4\x8dini obravnavanih tekstov je sodelovala kot dramaturginja. Pred bralcem razgrinja zgodovinske interpretacije dramskega dela, preglede in stali\xc5\xa1\xc4\x8da, ki so za razumevanje igre pomembna. Predvsem pa se poglablja v dramske osebe, v njihovo vlogo v svetu, odnose med njimi, njihov na\xc4\x8din razmi\xc5\xa1ljanja in delovanja. Tako natan\xc4\x8dno poglabljanje v dramske osebe je prav gotovo najve\xc4\x8dja odlika knjige, njena \xc5\xa1ibka plat pa je, da zaradi raznoli\xc4\x8dnega lotevanja problemov, osvetljevanja drame iz \xc4\x8dim \xc5\xa1ir\xc5\xa1ega spektra, v\xc4\x8dasih zaide v ponavljanje.\xc2\xab_NEWLINE_Tina Kosi v Ampak\xc2\xa0: mese\xc4\x8dnik za kulturo, politiko in gospodarstvo. ISSN 1580-304X. - Letn. 2, \xc5\xa1t. 1 (jan. 2001), str. 68\n_START_SECTION_\nNagrade\n_START_PARAGRAPH_\nLeta 2003 je prejela Gr\xc3\xbcn-Filipi\xc4\x8devo priznanje\xc2\xa0za dose\xc5\xbeke v dramaturgiji. Nagrade prejemajo tudi predstave, pri katerih je sodelovala kot dramaturginja.\n_START_SECTION_\nIntervjuji\n_START_PARAGRAPH_\nMariborska publika je kultivirana. _NEWLINE_Dramska \xc5\xbeival Gregor Strni\xc5\xa1a.  _NEWLINE_Dober dramski tekst razkriva avtenti\xc4\x8dno sliko \xc4\x8dloveka, dru\xc5\xbebe in sveta.'